দেশজ-শিল্পের প্রধান বাজার ছিল গ্রামীণ মেলাগুলো। বছরের বিভিন্ন সময়ে গ্রামে গ্রামে মেলা বসত, এখন সেই গ্রামীণ মেলার ঐতিহ্য উঠে গেছে, সেখানে এখন বাণিজ্যিক মেলা হচ্ছে ঠাঁটওয়ালা দেশি-বিদেশি পণ্য নিয়ে। এভাবেই প্রাতিষ্ঠানিক বাণিজ্যের কাছে মার খাচ্ছে ব্যক্তিনির্ভর দেশজ শিল্প। আড়ং-যাত্রার মতো যে গুটিকতক দেশি প্রতিষ্ঠান দেশজ-শিল্প নিয়ে বাণিজ্য করে তাদের প্রসার রাজধানীর মধ্যেই সীমাবদ্ধ। গুটিকতক মানুষ শখে সেসব পণ্য কেনে। জাতীয় কারুশিল্প পরিষদের সভাপতি ও টাঙাইল শাড়ি কুটিরের কর্ণধার মনিরা এমদাদ ও কারুশিল্প পরিষদের নির্বাহী সদস্য কারুশিল্পী রুবি গজনবীর সঙ্গে কথা বলে দেখেছি, তারা বলেছেন, গুটিকতক মানুষের সখ দিয়ে দেশের এত বড় শিল্পক্ষেত্র টিকিয়ে রাখা যাবে না। এ ব্যাপারে দেশের সমগ্র জনতাকে সচেতন ও দায়িত্বশীল হতে হবে।